**ՎԵՐԱՊԱՏՐԱՍՏՈՂ ԿԱԶՄԱԿԵՐՊՈւԹՅՈւՆ**

**«ՇԻՐԱԿԻ Մ. ՆԱԼԲԱՆԴՅԱՆԻ ԱՆՎԱՆ ՊԵՏԱԿԱՆ ՀԱՄԱԼՍԱՐԱՆ» ՀԻՄՆԱԴՐԱՄ**

**ՀԵՏԱԶՈՏԱԿԱՆ ԱՇԽԱՏԱՆՔ**

***Թեմա՝*** Լեզվական զուգահեռ ձևերի ուսուցման առանձնահատկությունները Վ.Տերյանի «Մթնշաղի անուրջներ» ժողովածուում

***Կատարող՝*** Արմանուշ Հարությունյան

ՀՀ ԿԳՄՍՆ «Գյումրու թիվ 37 ավագ դպրոց» ՊՈԱԿ

դպրոց

Ղեկավար՝ բ.գ.թ., դոցենտ Մ. Խաչատրյան, բ.գ.թ., դոցենտ Ա. Հայրապետյան

անուն, ազգանուն

Գյումրի 2022

**Բովանդակություն**

**Ներածություն ………………………………………………………………………………………….....** էջ 3

**Գլուխ 1.1** Բառային հոմանիշներ. ուսուցման առանձնահատկությունները………………….… ..էջ 4

**Գլուխ 1.2** Քերականական զուգահեռ ձևերի ուսուցման առանձնահատկությունները ……...…..էջ 8

**Եզրակացություն……………………………………………………………………………………..…...**էջ 11

**Գրականության ցանկ………………………………………………………………………………... …** էջ 12

**Ներածություն**

Հայտնի է , որ գրողի խոսքարվեստի կատարելությունը հիմնականում պայմանավորված է նրա կերտած կերպարների, պատկերների հաջողված լինելով և լեզվական ձևերի ճիշտ գործածությամբ: Հաճախ լեզվաոճական ուսումնասիրություններում նախապատվությունը տրվում է տվյալ ստեղծագործության մեջ առկա առանձին արտահայտչամիջոցների զուտ քերականական և բառակազմական վերլուծությունների:

Բայց և այնպես, առանց տվյալ երկի լեզվական և ոճական առանձնահատկությունները ձևավորող միջոցների լուսաբանմաը պարզապես հնարավոր չէ այդ ստեղծագործությունը ենթարկել ամբողջական վերլուծության: Այս առումով տվյալ ստեղծագործության խոսքի արվեստի ուսումնասիրությունը սերտորեն առանչվում է հեղինակի անհատականությանը և վերջինիս բնորոշ ինքնաարտահայտման յուրօրինակ խնդիրների բացահայտմանը: Յուրաքանչյուր բանաստեղծ ունի խոսքարվեստ և լեզվական արտահայտության իր լուծումները:

Ու Վահան Տերյանի քնարերգությունը լավագույնս ծառայում է մեզ հետաքրքրող հարցի լուծմանը, դրա համար մենք վերցնում ենք նրա բանաստեղծությունները:

Քանի որ աշակերտի խոսքի զարգացումը այսօր կարևորագույն պահանջ է, այդ իսկ նպատակով շեշտը դրվում է լեզվական զուգահեռ ձևերի ուսուցմանը, որն էլ նպաստում էաշակերտի խոսքի զարգացմանը, խոսքի բարեհնչունությանը, բովանդակայնությանը, բառերի ձևաիմաստային խմբերի յուրացմանը:

Նպատակից էլ բխում են հտևյալ խնդիրները.

1. ուսումնասիրել Վ.Տերյանի «Մթնշաղի անուրջեր» ժողովածուում առկա քերականական զուգահեռ ձևերը և դրանց ուսուցման եղանակները
2. ուսումնասիրել բառային հոմանիշներ. դրանց ուսուցման եղանակները:

Մեր ուսումնասիրությունն ունի արդիական նշանակություն, քանի որ Վահան Տերյանը բերեց գրական լեզվի նոր որակ, արվեստ:

Գրողի ստեղծագործությունները իրենց ազդեցությունն են ունեցել հայ գրականության և հայոց լեզվի հետագա զարգացման ուղու վրա:

**ԳԼՈՒԽ 1․1 Բառային հոմանիշներ. ուսուցման առանձնահատկությունները**

Լեզվի զարգացման ընթացքում փոխվում են բառերի քերականական իմաստների արտահայտման միջոցները՝ առաջ բերելով լեզվական ձևերի տարբերակներ։Այդ տարբերակները ստեղծում են լեզվական զուգաձևություններ կամ լեզվական զուգահեռ ձևեր․ դրանք կարող են գոյակցել լեզվի համաժամանակյա կտրվածքում, մինչև դրանցից մեկը դուրս գա գործածությունից։

Ընդհանրապես լեզվական զուգաձևությունները ձգտում են միօրինականացմամբ, մինչ դեռ լոզվական տվյալ փուլում առկա զուգաձևությունները հակադրվում են այդ միտումին։

«Լեզվական զուգաձևությունները բառային կամ քերականական այն ձևերն են, որոնք իմաստով նույնն են, ձևով ՝ տարբեր1»։

Լեզվական զուգաձևությունների հարացույցի մեջ ստեղծում են հավելավոր ձևեր, որոնք այլ կերպ կոչվում են հոմանիշ բառաձևեր։

«Հայերենում հոմանիշներ են կոչվում միևնույն հասկացությունն արտահայտող այն բառերը, որոնք ունեն մոտ կամ նույն իմաստներ և միաժամանակ կարող են տարբերվել ոճական կիրառությամբ, հուզաարտահայտչական գունավորմամբ, ինչպես նաև գործածականությամբ և ուրիշ բառերի հետ կապակցվելիս տարբեր ունակությամբ2»։ Այդ նշանակում է, որ հոմանիշներ կարող են համարվել հայոց լեզվի զարգացման տվյալ փուլի բառապաշարի մեջ մտնող բառերն ու դարձվածքները՝ իրենց իմաստային-նրբերագային նույնությամբ կամ մոտությամբ, ոճական-կիրառական և հուզաարտահայտչական գունավորման որոշ տարբերություններով, այն բառերն ու դարձվածքները, որոնք իրենց իմաստային և ոճական արժեքներով արտահայտում են լեզվի զարգացման տվյալ փուլի օրինաչափությունները։ Սրանից, սակայն, չի հետևում , թե գրաբարյան և միջին հայերենի որոշ բառեր, որոնք հնացած ու հազվադեպ գործածություն ունեն ժամանակակից հայերենում և հատկապես նրա գրքային և բանաստեղծական ոճերում, ինչպես նաև ժողովրդախոսակցական լոզվի շատ բառեր նույնպես պետք է զանց առնել այդ կարգի բառերը, ինչպես հայտնի է, կազմում են ժամանակակից հայերենի բառային կազմի բաղկացուցիչ մասը։

Վերոնշվածի վառ օրինակ են հանդիսանում Վ․Տերյանի բանաստեղծությունները, որտեղ առկա են լեզվական զուգահեռ ձևեր, մասնավորապես կանդրադառնանք բառային հոմանիշներին, որոնք էլ հոսում են Տերյանի բարձր արվեստի մասին։

«Նա թարմացրեց հայ պոեզիայի և´ նյութը, և´ լեզուն։ Հայ բառերին կարծես երաժշտականություն ներշնչեց, հին արխայիկ, գրքային բառերն ու ձևերը կենդանացրերց, արդիացրեց3» ։

Որպես օրինակ վերցնենք **սիրտ** և **հոգի** բառերը, որոնք կապված են Տերյանի անհատական քնարերգության բնույթի հետ․ ընդ որում, այդ բառերը ավելի հաճախ գործածված են առաջին դեմքի անձնական դերանվան հետ․

\*\*\*

․․․Ծաղիկներն անուշ բույր են բուր վառում

-Իմ սիրտը տխրո՜ւմ , իմ սիրտը մենակ․․․

\*\*\*

․․․Տխուր ու մենակ լուսնյակն է վառվում,-

-Իմ սիրտն է լալիս մենակ ու ցավոտ4․(էջ 48)

\*\*\*

․․․Անվերջ մի ցավ է իմ սիրտը ճնշում,

-Ես մոռացել եմ արևի ուղին։(էջ 49)

**1.**Հ.Պետրոսյան, Ս.Գալստյան, Թ.Ղարագուզյան, Լեզվաբանական բառարան, Երևան,1975, էջ 100

**2.**Ա.Սուքիասյան,Ժամանակակից հայոց լեղու , Երևան-1999, էջ 122

**3.**Ա.Իսահակյան, Երկեր Հ.4 էջ 360 ,

**4.**Օրինակները բերված են Էդ.Ջրբաշյան, Վահան Տերյան, Բանաստեղծություններ, Լիակատար ժողովածու, Երևան,1985

\*\*\*

․․․Ծաղիկների մեջ այդ անուրջ կույսի շշուկը մնաց,

Եվ ծաղիկները այդ սուրբ շշուկով իմ սիրտը լցրին․․․(էջ 27)

Վերոնշված սիրտ բառին զուգահեռ Տերյանը գործածում է հոգի հոմանիշ բառը, որը նշանակում է թե հոգի-ն ու սիրտ-ը մեծագույն մասամբ վերաբերում են քնարական գլխավոր հերոսին կամ բանաստեղծին․

\*\*\*

․․․Օ,՜ գիտեցիր, իմ հոգին էլ կըցավի

Անմխիթար մորմոքումիդ քո ցավի․․․

Կամ

\*\*\*

Սիրտս տանջում է ինչ-որ անուրախ անհանգստություն․․․

Սպասիր, լսիր, ես չեմ կամենում

Անցած լույսերից, անցած հույզերից

Տառապել կրկին…

Նայիր, ախ, նայիր՝

Ցավում է նորից

Իմ հիվանդ հոգին․․․(էջ 38)

Շատ գործածված հոմանիշ բառերի մեջ իմաստազգացմունքային տեսակետից առանձնացող ամենամեծ խումբը կապված է տխրության, վշտի, տրամադրության, միայնության ձգտման արտահայտման հետ։ Օրինակ՝ **տխուր** բառը գործածված է երեսունյոթ անգամ, բայց ունենք նրա հոմանիշ **տրտում-ը,** գործածված տասնչորս անգամ ,բացի դրանից ունենք վերոնշված բառերից կազմված՝ տխրություն, տխրանք, տխրադալուկ, տրտմություն, տրտմաշուք, ինչպես նաև իմաստով նրանց մոտ **թախիծ-ը ,թախծոտ-ն ու թախծել-ը։**

\*\*\*

․․․Մահացողի անզոր հույս,

Վհատ սրտի **տխուր** հարց․․․(էջ 29)

\*\*\*

․․․Ա՜խ, այս տրտում, երկրի ցրտում

Անլուր ընկան,

Անխոս հանգան

Երկնքի հուշ

Երգերս անուշ(էջ 40)

\*\*\*

․․․Թվաց , որ մեկը կանչում է տրտում․․․(էջ 42)

\*\*\*

Դու գնում ես՝ չգիտեմ ուր,

Լուռ ու տխուր

Հեզ գունատվող աստղի նըման։

Ես գնում եմ տրտում- մենակ

Անժամանակ

Ծաղկից ընկած թերթի նըման։(էջ 41)

Հեղինակը «Աշնան տրտմություն» բանաստեղծության մեջ օգտագործել է տրտում, տխուր, հուսահատ, անամոք, լացող, հոմանիշային ձևերը։ Բանաստեղծություններում, որպես հոմանիշներ շատ են գործածված ցուրտ և պաղ ձևերը․

\*\*\*

Ցուրտ ցերեկներից հավիտյան դժգոհ՝

Սիրտս կարոտ է քո գգվանքներին․․․(էջ 45)

\*\*\*

Բյուր մարդոց մեջ

Պաղ մարդոց մեջ․․․(էջ 40)

Նույն կերպ ունենք՝

-մոռացություն, մոռացում

-մենակ, մենավոր, մեն-միայն, միայնակ

-տանջել, տառապել

-մահանալ, մեռնել։

Ուշագրավ է **երեկո** արտահայտող բառերի բազմազանությունը՝ երեկո, վերջալույս, իրիկնաժամ, իրիկնամուտ, իրիկնապահ, իրիկուն, մթնշաղ․

\*\*\*

․․․Տխուր երեկոն զարկել է վրան

-Սիրտըս կարոտով կանչում է քեզ՝ եկ։(էջ 97)

\*\*\*

․․․Իրիկնաժամին, թփերն օրորող հովի պես թեթև

Մի ուրու անցավ, մի գունատ աղջիկ ճերմակ շորերով․․․(էջ 27)

\*\*\*

Նա ուներ խորունկ երկնագույն աչքեր

Քնքուշ ու տրտում ,որպես իրիկուն։ (էջ 47)

«Մթնշաղի անուրջներում» մեծ տեղ են գրավում **երազ** և **անուրջ** հոմանիշները և սրանց մոտ **ցնորք** բառը։

«Շատ գործածված բառերի մեջ ուշադրություն են գրավում նաև **քնքուշ-ը** և **մեղմ-ը,** ինչպես և իմաստով սրանց հետ մասամբ առնչվող **հեզ-ը** «Անուրջներում» այս բառերն ունեն համանիշներ կամ նրանց արմատից կազմվածներ քիչ գործածված բառերի մեջ՝ քնքշորեն, մեղմաբար, մեղմիվ, մեղմորեն, նրբակերտ, նրբահյուս, գուցե և՝ հուշիկ, և միասին, անշուրշտ ժողովածուի մեջ նկատելի որակ են կազմում1»։

«Մթնշաղի անուրջներում» վերոնշված բառախմբերը իրենց հոմանիշներով, համանիշներով, իմաստազգացմունքային տարբերություններով հանդերձ բովանդակային մեկ միասնական խումբ են կազմում, քանի որ ամենից ավելի շատ են կրում կամ արտահայտում ժողովածուին առավել հատկանշական տրամադրությունները։ Նրանց մեջ կան մի շարք բառեր, որոնք բանաստեղծությունների մեջ միաժամանակ արտահայտում են և´ տխրության ու միայնության ձգտման, և´ երազանքի ու անորոշության , և´ նրբության ու քնքշության զգացմունքներ։ Այդպիսին է **երեկո** , **իրիկուն, մթնշաղ** հոմանիշների շարքը․ հիշենք՝ «Ինձ թաղեք, երբ տխուր մթնշաղն է իջնում», «Արցունք արձրևող տրտում իրիկուն», «Ես սիրում եմ մթնշաղը նրբակերտ, Երբ ամեն ինչ երազում է հոգու հետ», « Քնքուշ ու տրտում որպես իրիկուն »,«Որպես քնքուշ իրիկվա փայլ» և այլն։ Այս խմբի բառերին հատկանշական է նաև այն, որ նրանք «Մթնշաղի անուրջներ»-ի խոսքային միջավայրում արտահայտում են իրենց բուն իմաստները, ավելի ճիշտ, «նրանցից յուրաքանչյուրի բովանդակությունը հաքամահնչյուն է խոսքային միջավայրի ընդհանուր բովանդակությանը2»։

**1.**Ռ.Ա.Իշխանյան , Արևելահայ բանաստեղծության լեզվի պատմություն, Երևան, 1978, էջ 314

**2.** Ռ.Ա.Իշխանյան , Արևելահայ բանաստեղծության լեզվի պատմություն, Երևան, 1978, էջ 314

Հոմանիշների դերը չափազանց մեծ է լեզվի բառապաշարի և դարձվածքային հարստության ճիշտ և նպատակային օգտագործման, օրինակելի բառային և դարձվածքային շրջանառության, ակտիվ բառապաշարի ծավալի ընդլայնման, բառերի գործածության նրբերանգների յուրացման, խոսքի ճոխ դրսևորման, լեզվի ոճական միջոցների հարստացման և խոսքի մշակույթի զարգացման գործընթացում։

Հոմանիշները հնարավորություն են տալիս արտահայտելու բառերով արտացոլված օբյեկտիվ աշխարհի առարկաների և երևույթների զանազան նրբերանգները, նրանք ավելի կատարելագործում և զարգացնում են գրական լեզուն, ճշտություն և ստուգություն տալիս բառին և բառագործածությունը լեզվում մտցնում են ոճական և հուզաարտահայտչական բազմազանություն, օգնում՝ խուսափելու խոսքի միօրինականությունից, նույն բառի կրկնությունից և այլն։

Այսպիսով, հոմանիշները բազմազան, պատկերավոր, արտահայտիչ և գեղեցիկ են դարձնում խոսքը։ Ինչպես նկատեցինք, հոմանիշները, որպես գեղարվեստական խոսքի արտահայտչական և պատկերավորման միջոցի, վերոնշված առանձնահատկությունները առանձնապես վառ դրսևորում են ստանում գեղարվեստական գրականության մեջ։

**ԳԼՈՒԽ 1.2 Քերականական զուգահեռ ձևերի ուսուցման առանձնահատկությունները**

Ինչ վերաբերում է «Մթնշաղի անուրջներ» ժողովածուի քերականական զուգահեռ ձևերին, ապա դրանք հանդես են գալիս գրական արևելահայերենի կանոնի սահմաններում, և այս դեպքում էլ կամ մեկ-երկու շեղումներ դեպի բարբառները ու մի քանիսն էլ դեպի գրաբարը:

Վերջին դեպքում գործ ունենք ոչ թե գրաբարի ազդեցության, այլ հայ բանաստեղծության լեզվի զարգացման նախորդ շրջանի ավանդների հետ:

Այսպես՝ «Մթնշաղի անուրջներ» -ում ունենք **երկնից**  («Մոտեցած երկնից աստղերը պայծառ»), **մարդոց** («Բյուր մարդոց մեջ», «Հեռավոր մարդոց ցավերը կզգամ»), **ծաղկանց** («Քնքուշ ծաղկանց հետ խաղաղ կքնեմ», «Քո ժպիտը թունուտ ծաղկանց բույրի նման») գրաբարյան հոլովաձևերը: Ունենք նաև գրաբարակերպ ուղղական հոգնակիներ, ինչպես՝ ծաղկունք՝ ծաղիկների նշանակությամբ («Ծաղկունքն աչքերը քնքուշ փակեցին»), («Երկինքը վառեց իր ծաղկունքը խաս»):

\*\*\*

Քնքշաբույր **ծաղկանց** հրեղեն խաղով

Ժպտում են նորից անտառ ու ձորակ…(էջ 104)

\*\*\*

Բյուր **մարդոց** մեջ

Պաղ **մարդոց** մեջ…(էջ 40)

Հատկանշական է նաև «Տխրություն» բանաստեղծության մեջ հանդես եկող **մեղմիվ** (Մի ստվեր անցավ ծաղիկ ու կանաչ **մեղմիվ** շոյելով) և **մեղմ** (Արձակ դաշտերի ամայության մեջ նա **մեղմ** շշնջաց):

Ժողովածուում առկա է որոշ կապերի հետ անձնական դերանվան ինձ ընդունված հոլովի փոխարեն իմ-ի գործածությունը՝

\*\*\*

Երբ կըհոգնես, կըգազազես աշխարհից՝

Դարձիր **իմ** մոտ, վերադարձիր դու նորից…

(Էստոնական երգ էջ 28)

\*\*\*

Դու անհոգ նայեցիր **իմ** վրա

Ու անցար քո խաղով կանացի…

(Անջատման երգ էջ 46):

Առկա է նաև որոշիչ հոդը գործիականի հետ՝ «Հմայված լուսնի **շողերովն** արծաթ»:

Բարբառային խոնարհման ձևերից կարելի է նշել **թոշնան-ը** , գրական **թոշնեցին-ի** փոխարեն՝

\*\*\*

Ճաճանչները թոշնան…

Կանաչներըս աշնան

(Աշնան երգ էջ 35):

Սրանց առկայության պատճառը հանգ կազմելն է հաջորդ տողի հետ:

Ժողովածուում կա նաև թոշնեցին ձևը՝

\*\*\*

Կրակներն անձայն

Լացող ամպերի միգում անսահման

Թաշնեցի̃ն, անցա̃ն …(Աշնան տրտմություն էջ 63)

Ինչ վերաբերում է Տերյանի գործածած ասի, ասինք, թողի, տվի բայաձևերին, որոնք նա մի քանի դեպքերում գերադասել է ասացի, ասացինք, թողեցի, տվեցի գրական-գրքային ձևերից, ապա նրանք բնականոն են հնչում տերյանական խոսքում, առանց բարբառայնության երանգի:

«Մթնշաղի անուրջներ»-ում նկատելի է ե լծորդության բայերի ըղձականի և նրանցից կազմվող ձևերի երրորդ դեմքը ե դիմանիշով ձևավորելը՝ մատնե, չշոյե, կլռե, կայրե, կլցնե, որը մասամբ է պայմանավորված Տերյանի մայրենի բարբառի ազդեցությամբ և հազիվ թե ճիշտ լինի դա բարբառայնություն համարելը, քանի որ Տերյանից առաջ, նրա ժամանակ և հետո այդ ձևերը գրական արևելահայերենում գործածվել են ու այժմ էլ մասամբ գործածվում են ի դիմանիշով կազմված(մատնի, շոյի, կլռի և այլն) ձևերին զուգահեռ, թեև գրական արևելահայերենի զարգացման վերջին շրջանում ե (է)-ով ձևերը դուրս են մնում կանոնի սահմաններից: Ներկայի գիտե համադրական ձևը նույնպես այդ կերպ գործածվում է «Մթնշաղի անուրջներ»-ում՝ «Եվ իմ մոլոր ուղիներում ով գիտե»: Այն այժմ էլ մնում է գրավոր արևելահայերենի կանոնի սահմաններից ներս: «Անուրջներում» առկա են նաև ըղձականի վերոհիշյալ ձևերի (ե դիմանիշով) ի-ով զուգահեռներ («Ոչ մի ժպիտ իմ հոգու մեջ թող չսահի»)1:

Կան քերականական նույնարժեք գրական զուգահեռ ձևեր, օրինակ՝

\*\*\*

Ինձ **թաղեք**, երբ կարմիր վերջալույսն է մարում,

Երբ տխուր գգվանքով արեգակը մեռնող

Սարերի արծաթե կատարներն են վառում …

…Ինձ անլաց **թաղեցեք**, ինձ անխոս **թաղեցեք**.

Լռությո̃ւն, լռությո̃ւն, լռությո̃ւն անսահման…(էջ 39):

Նշված բանաստեղծության մեջ հրամայականի թաղեք և թաղեցեք զուգահեռներն են, յուրաքանչյուրը երկուական անգամ նույն ոտանավորում գործածված:

Նկատվում է նաև հոլովական զուգաձևություններ, որոնք հատկապես շատ են սեռական-տրական հոլովում:

Զուգաձևությունների առկայությունը բացատրվում է՝

ա) ժամանակակից հայերենի ընդհանրական հոլովման՝ ի հոլովման գերիշխող դիրքով, նրա՝ մյուս հոլովումների մի զգալի մասին փոխարինելու կարողությամբ

բ) ձևային, իմաստային և ձևաիմաստային հոլովումների փոխներգործություններով

գ)ժամանակակից հայերենի հոլովական ձևերի զուգահեռ գրաբարյան հոլովական ձևերի առկայությամբ, այսինքն՝ պատմական գործոններով(պատմական հոլովումների առկայությամբ):

Սակայն դրանցից հիմնականը առաջինն է, այսինքն՝ ի հոլովման գերիշխող ձևով:

Վերոնշվածի համաձայն, «Մթնշաղի անուրջներ» ժողովածուում նկատվում է ան և վա հոլովման վերաբերող որոշ բառերի ի-ով և ու-ով հոլովելու հակում՝

\*\*\*

Սահուն քայլերով, աննշմար, որպես քնքուշ **մութի** թև…(էջ 27)

\*\*\*

Մեռնում է օրը: Իջավ թափանցիկ

**Մութի** մանվածը դաշտերի վրա (էջ 34)

կամ՝

Ես սիրում եմ մթնշաղը նրբակերտ,

Երբ ամեն ինչ երազում է հոգու հետ,

Երբ ամեն ինչ, խորհրդավոր ու խոհուն,

Ցնորում է կապույտ **մութի** աշխարհում…(էջ 69):

1. Ռ.Ա.Իշխանյան , Արևելահայ բանաստեղծության լեզվի պատմություն, Երևան, 1978, էջ 331

Տերյանը օգտագործել է երեք անգամ գիշերի ձևը՝

\*\*\*

Արդյոք դո՞ւ ես **գիշերի** պես հերարձակ

**Գիշերի** պես խորհրդավոր դյութական (էջ 84):

Եվ ունենք գիշեր-ը մեկ անգամ դրված վա հոլովիչով՝

\*\*\*

Եվ ես արթնացա խնդության ցավից.-

**Գիշերվա** հովն էր լալիս դաշտերում…(էջ 42):

Ակնառու է մահու ձևը՝

\*\*\*

Անունդ թող փարոս լինի ինձ

Սուտ կյանքի և դառը **մահու** դեմ(էջ 97):

\*\*\*

Իմ մեջ մարել է մի լույս արեգակ,

**Մահու** գիշերն է մթնել իմ հոգում…(էջ 57):

Ձգտումը դեպի ի հոլովումը ավելի ուժեղ է զգացվում ում ածանցով կազմված բայանունների սեռական-տրական հոլովում. ունենք անկումի, սոսկումի, մոռացումի , հուզումի, որոնումի, հիացումի, արբեցումի ձևերը («Վհատ սոսկումի տագնապով կզգաս», «Որպես հրաշք մոռացումի անձավում», «Ես լսում եմ հիացումի մի շշուկ» և այլն): Նշենք նաև -ություն ածանց ունեցող բայանունների գործիական հոլովի ով վերջավորությամբ (բ-ի փոխարեն) կազմելը, որ հետո ավելի բնորոշ դարձավ Տերյանի լեզվին՝

\*\*\*

-Մեկը իմ սիրտը փշրելով անցավ

Ու **հեգնությունով** նայում է վրաս (էջ 36 ):

Այսպիսով՝ ժողովածուում եղած լեզվական զուգահեռ ձևերից մերթ մեկի, մերթ մյուսի ընտրությունը և կամ ձևերից մեկին գերպատվություն տալը բացատրվում է և Տերյանի անձնական (ոճական) հակումներով և ոտանավորների ոտքերն ու հանգերը կառուցելու հանգամանքով:

**Եզրակացություն**

«Մթնշաղի անուրջներ»-ի լեզվաոճական քննությունը բերում է այն եզրահանգման, որ նրա բերած լեզվական արտահայտման բազում նորություններից մեկը զուգահեռ ձևերի գործածությունն է: Որոնց դերը չափազանց մեծ է լեզվի բառապաշարի ճիշտ և նպատակային օգտագործման, խոսքի ճոխ դրսևորման, լեզվի ոճական միջոցների հարստացման և խոսքի մշակույթի զարգացման գործընթացում: Եվ ընդհանրապես, զուգաձևություններում կարևոր է դրանցից յուրաքանչյուրի իմաստային առանձնահատկությունը:

«Մթնշաղի անուրջներ»-ի բառապաշարային, բառօգտագործման և լեզվաոճական առանձնահատկությունները, լինելով բովանդակության արտացոլքը, խոսում են մի ինքնօրինակ քնարերգության մասին:

Ու Վ.Տերյանը «հրաշքի պես» ստեղծեց իր լեզվական լուսաշող արվեստը:

**Գրականության ցանկ**

**1.**Ա.Սուքիասյան, Ժամանակակից հայոց լեզու, Հնչյունաբանություն, բառագիտություն, բառակազմություն , Երևան, 1999

**2.**Լ.Խաչատրյան**,** Լեզվաբանության ներածություն, Երևան, 2008

**3.**Մ.Ասատրյան, Ժամանակակից հայոց լեզու, Ձևաբանություն, Երևան, 2004

**4.**Էդ. Ջրբաշյան, Վահան Տերյան , Բանաստեղծություններ , լիակատար ժողովածու , Երևան, 1985

**5.** Ռ.Իշխանյան, Արևելահայ բանաստեղծության լեզվի պատմություն, Երևան,1978